ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Министъра на регионалното развитие и благоустройството

на РЕПУБЛИКА БЪЛГАРИЯ

**ВЪПРОС**

от Петър Владиславов Славов,

народeн представител от ПГ на „Реформаторския блок“

На основание чл.90, ал. 1 от Конституцията на Република България и чл.92, ал.1 ПОДНС

ОТНОСНО**: *Възникнали проблеми за столичани във връзка с действията на Агенцията по геодезия, картография и кадастър по изготвяне на кадастрална карта на р-н „Лозенец”, р-н „Възраждане” и др. райони на столицата.***

**УВАЖАЕМА ГОСПОЖО МИНИСТЪР,**

АГКК от края на миналата година започна процедури по изготвяне на кадастрални карти за столичния район „Лозенец” (Заповед РД-16-37/3.11.2014г), р-н „Възраждане” (Заповед РД-16-16 от 20.08.2014 г.) и др. Дейностите по реда на чл. 35 и сл. от ЗКИР са възложени на външни изпълнители-търговски дружества.

Като народен представител от 23 МИР в гр.София, с мен се свързаха редица граждани, жители на горе цитираните райони, с оплаквания, че липсва адекватно уведомяване за започналите процедури по изготвяне на кадастрална карта. Също така прави впечатление, че заложените в заповедта на директора на АГКК срокове за означаване границите на имотите на собствениците са минималните допустимите в закона-30 дни от обнародване на съответната заповед на директора на агенцията.

Допълнително, граждани от район „Лозенец” ме сигнализираха, че не е спазено изискването по чл. 35 от закона за обявяване на заповедта на директора на АГКК в два централни ежедневника и на подходящи места в районната администрация в 5-дневен срок от обнародването на заповедта в Държавен вестник, като уведомленията са били залепени едва няколко дни преди крайния срок за предоставяне на данни от собствениците.

Не на последно място, интерес буди и въпросът, защо за такива големи райони, АГКК е предвидила минималния допустим от закона срок за заявяване на граници на имотите и представяне на документи от собствениците, както и защо документи се приемат само на 1 или 2 гишета в рамките на районната администрация и фирмата изпълнител.

Всичко това е свързано с редица неудобства и напрежение за жителите на горе цитираните райони, а както чета в медиите, подобна е била ситуацията и в други райони на гр. София, поради което

**Уважаема госпожо Министър,**

Моля да отговорите на следния въпрос:

**Считате ли, че Агенцията по геодезия, картография и кадастър е създала добра организация за изготвяне на кадастрална карта за столичните райони, в това число и р-н „Лозенец” и ако са налице пропуски, какви мерки ще предприемете като принципал на агенцията за преодоляването им и създаване на нормална обстановка за представяне на документи и запознаване с картите за собствениците на имоти в районите, включително и за невъзникване на допълнителни разходи за тях поради невъзможност за спазване на сроковете?**

София,03.02.2015г.

 Петър Славов,

 народен представител